མ་མི་ལྟོས་པར་འབྱུ༷ང་བ༷འ༷ང་ཏེ་འང་སྒྲས་
གང་གི་སྐྱོན་དང་རྒྱུ༷་མེ༷ད་པ༷་ཅ༷ན་དུ༷་འགྱུ༷ར་རོ། །བདག་གི་རིགས་འདྲ་སྔ་མ་སྔོན་དུ་མ་
སོང་བས་གསར་བྱུང་ཡིན་ན་རྒྱུ་མེད་དུ་འགྱུར། ཡང་ན་འབྱུང་བའམ་ཞེས་བདག་བྱས་
པར་འགྱུར་བའམ་བདག་རྒྱུ་མེད་དུ་ཐལ་བ་དང་། ཡང་ན་འདས་དུས་མ་བྱུང་བར་ཁས་
མི་བླང་ངོ་། །དེ༷་ལྟ༷ར་བད༷ག་སྔར་བྱུ༷ང་བ་དང་། བད༷ག་སྔར་མ༷་བྱུ༷ང་བ་དང་། གཉི༷ས་
ཀ༷་དང་གཉི༷ས་ཀ༷་མ༷་ཡི༷ན་པར་འད༷ས་པས་དུས་ལ༷་བརྟེན་ཏེ་ལྟ༷་བ༷་གང༷་ཡི༷ན་པ༷་དེ༷་ད༷ག་
འཐ༷ད་པ༷་མ༷་ཡི༷ན་ནོ༷། །
གཉིས་པ་ཕྱི་མཐའ་ལ་བརྟེན་པའི་འབྱུང་སོགས་བཞི་དགག་པ་ནི། མ༷་འོང༷ས་པའི་
དུ༷ས་གཞ༷ན་ན་འབྱུ༷ང་བར་འགྱུ༷ར་བ་ད༷ང་འབྱུ༷ང་བ༷ར་མི༷་འགྱུ༷ར་བ་དང་གཉིས་ཀ་དང་
གཉིས་ཀ་མ་ཡིན་པ་ཞེ༷ས་བྱ༷་བ༷ར་ལྟ༷་བ༷་ག༷ང་ཡི༷ན་དེ༷་དག༷་ནི༷་འད༷ས་པའི༷་དུ༷ས་དང༷་དཔྱད་
པ་མཚུ༷ངས་པ༷་ཡི༷ན་པས། མ་འོངས་པས་དུས་ན་བདག་འབྱུང་ཞེས། བྱ་བ་དེ་ནི་སོགས་
སུ་འདོན་པ་བསྒྱུར་པས་ཤེས་སོ། །གསུམ་པ་སྔོན་མཐའ་ལ་བརྟེན་པའི་རྟག་སོགས་
བཞི་དགག་པ་ནི། མིའི་འགྲོ་བའི་དགེ་བའི་ལས་བྱས་ནས་ལྷའི་འགྲོ་བར་སྐྱེས་པའི་
ཚེ་གལ༷་ཏེ༷་ལྷ༷་དེ༷་ཉི༷ད་མི༷་དེ༷འང་ཡིན་ན༷། དེ༷་ལྟ༷་ན༷་ནི༷་སྲིད་པ་དེ་རྟ༷ག་པ༷ར་འགྱུ༷ར་བས་
མི་འཐད་དོ། །ལྷ༷་ནི༷་མ༷་སྐྱེ༷ས་པ་ཉི༷ད་དུའང་འགྱུ༷ར་ཏེ༷་རྒྱུ་མཚན་རྟག༷་པ་ལ༷་སྐྱེ༷་བ༷་མེ༷ད་
པའི་ཕྱི༷ར་རོ༷། །གལ༷་ཏེ༷་ལྷ༷་ལ༷ས་མི༷་གཞ༷ན་དུ་གྲུབ་ན༷། དེ༷་ལྟ༷་ན༷་ནི༷་སྔ་མ་ཞིག་ཅིང་ཕྱི་
མར་སྐྱེས་པའི་མི༷་རྟག༷་པར་འགྱུ༷ར་རོ། །གལ༷་ཏེ༷་ལྷ༷་མི༷་གཞ༷ན་ཡི༷ན་ན༷་རྒྱུ༷ད་ནི་རྒྱུད་གཅིག་
ཡིན་པ་ནི༷་འཐ༷ད་པ༷ར་མི༷་འགྱུ༷ར་རོ༷་སྟེ་ཨ་མྲའི་ཤིང་དང་ནིམ་པའི་འབྲས་བུ་བཞིན་ནོ། །
སྲོག་གམ་བདག་གི་ཆ་ནས་ལྷ་མི་གཉིས་གཅིག་ཡིན་ལ། ལུས་སོ་སོར་འདོད་པ་ལྟ་
བུ་ཡིན་ན། གལ༷་ཏེ༷་ཕྱོ༷གས་གཅི༷ག་ལྷ༷་ཡི༷ན་ལ༷་ཕྱོ༷གས་གཅི༷ག་མི༷་ནི༷་ཡི༷ན་པར་གྱུ༷ར་ན༷་
རྟ༷ག་པ་ད༷ང་མི༷་རྟག༷་པ་གཉིས་ཀར་འགྱུ༷ར་བ༷་ཡི༷ན་པའི་ཕྱིར་ན་དེ༷་ལྟ་བུ་ཡང༷་རྣམ་པ་
ཀུན་ཏུ་རིག༷ས་པ༷་མ༷་ཡི༷ན་ནོ༷། །ག༷ལ་ཏེ༷་རྟ༷ག་པ་ཞེས་བྱ་བ་དང༷་མི༷་རྟ༷ག་པ༷་ཞེས་པ་གཉི༷ས་
ཀ༷་གྲུ༷བ་པ༷ར་གྱུར༷་ན༷་ནི༷་རྟ༷ག་པ༷་མ་ཡི༷ན་པ་དང་མི༷་རྟ༷ག་པ་མི༷ན་པར་འགྲུ༷བ་པ༷ར་འགྱུ༷ར་
བ༷་འདོ༷ད་ལ༷་ར༷ག་མོད། གལ་ཏེ་དགག་བྱ་རྟག་མི་རྟག་ཅེས་བྱ་བ་གཉིས་ཀ་བདག་གི་ངོ་བོ་
ལ་གྲུབ་པ་ཅུང་ཟད་ཀྱང་མེད་ན། གཉིས་མིན་ཀྱང་མེད་དོ། །འདིར་གཞི་གཅིག་ལ་
རྟག་མི་རྟག་གཉིས་ཀའི་ཡིན་པ་ཐ་དད་དུ་གྲུབ་ན་གཉིས་ཡིན་དང་། ཐ་མི་དད་དུ་གྲུབ་
ན་གཉིས་མིན་ཡིན་ཀྱང་། རྟག་པ་གང་ཞིག་མི་རྟག་པར་མཐོང་མི་རྟག་པ་གང་རྟག་
པར་ཡང་མཐོང་སྲིད་ན་དེ་ཡིན་ཀྱང་དེ་གཉིས་སྣང་མུན་ལྟར་གཅིག་ལ་མིན་ཏེ། གང་
དུ་མཐོང་བས་གཅིག་ཤོས་ཡོད་ཅེས་སོ། །གལ་ཏེ་འཁོར་བ་ཐོག་མེད་ནས་སྐྱེ་འཆི་བརྒྱུད་
མར་བྱས་ཏེ་འཁྱམས་ཤིང་། ད་དུང་ཡང་འཁྱམས་པར་འགྱུར་གྱི་དངོས་པོ་ཡོད་པས་
འཁོར་བ་པོ་རྟག་པ་ཅིག་ཡོད་ལ། དེ་བདག་ཡིན་ནོ་སྙམ་ན། གལ༷་ཏེ༷་བདག་གམ་
ཕུང་པོ་གང༷་ཞི༷ག་སྔ་མ་གང༷་ན༷ས་འདི་གར༷་འོང༷་ཞིང༷་ཅི་ཞིག་ད་གདོད་གང༷་དུ༷འ༷ང་འགྲོ༷་
བར་འགྱུ༷ར་བ་རང་བཞིན་གྱིས་ཡོད་ན༷་དེ༷་ཕྱི༷ར་དེ་ལ་ཐོག་མ་མེད་པས་འཁོ༷ར་བ༷་ཐོ༷ག་
མ་མེད༷་པ༷ར་རྟག་པར་འགྱུ༷ར་ན༷འང༷་དེ༷་ལྟ་བུ་ནི༷་ཡོ༷ད་མ༷་ཡི༷ན་ཏེ། བདག་གམ་ཕུང་བོ་
རང་བཞིན་གྱིས་གྲུབ་པ་རྟག་མི་རྟག་གང་ཡང་། འགྲོ་འོང་མི་འཐད་པར་རབ་བྱེད་
བཅུ་དྲུག་པ་སོགས་ལས་བཤད་ཟིན་པས་སོ། །དེས་ན་འཁོར་བ་ཐོག་མ་མེད་པ་ཞེས་
པའང་བློས་བཏགས་པ་ཙམ་མོ། །ཇི་སྐད་བཤད་པའི་ཚུལ་གྱིས་གལ༷་ཏེ༷་འཁོར་བ་པོ་
རྟག༷་པ༷་འག༷འ་ཡང་མེ༷ད་ན༷་འཁོར་བ་ཐོག་མཐའ་མེད་པར་འཁོར་བའི་མི༷་རྟ༷ག་པ་གང༷་
ཞི༷ག་ཡི༷ན་པར༷་འགྱུ༷ར་ཏེ། ཐོག་མཐའ་མེད་པ་ནི་སྐད་ཅིག་གཅིག་མིན་ལ་མི་རྟག་པ་
སྐད་ཅིག་མ་ཡིན་པས། དེ་སྐྱེ་བ་སྔ་ཕྱི་འདོར་ལེན་གྱི་བྱེད་པ་པོར་ཇི་ལྟར་རིགས་ཏེ་
མི་རིགས་སོ། །ཡང་ན་དངོས་པོ་རྟག་པ་འགའ་ཡང་མེད་ན་ཞིག་པའི་མི་རྟག་པ་གང་
ཞིག་ཡིན་ཏེ། གང་མི་རྟག་པ་ཉིད་ནི་མི་རྟག་པས་ཟ་མི་ནུས་ཏེ་སྐད་ཅིག་མ་ལ་འཇིག་
པ་གཞན་མི་འབྱུང་བ་བཞིན་ནམ། ཆུས་ཆུ་བརླན་མི་ནུས་པ་བཞིན་ནོ། །མི་རྟག་པ་
མིན་པས་དངོས་པོ་མེད་དོ། །དེས་ན་མི་རྟག་པ་གང་ཞིག་ཡིན་ཅེས་དཔེར་ན། རྟག་
ལ་མི་རྟག་ཡོད་མིན་ཏེ། མི་རྟག་པ་ལའང་མི་རྟག་མེད་ཅེས་པ་སྦྱར་རོ། །མི་རྟག་པ་
ལ་རྟག་པ་མེད་ལ། རྟག་པའང་མི་རྟག་པ་མེད་པས་གཉིས་ཡིན་དང་། གཉིས་མིན་
མེད་དེ་དགག་བྱ་བསལ་བར་གྱུར་བའོ། །ཞེས་ཀུན་འཆད། སྒྲུབ་བྱའི་ངོས་ནས་ཀྱང་
མེད་དོ། །དེས་ན་རྟ༷ག་པ༷་དང༷་ནི༷་མི༷་རྟག༷་པ་རེ་རེ་དང༷་། དེ༷་གཉི༷ས་ཀ་ཚོགས་པའི་
གཉིས་ཀའང་བས༷ལ་བ༷ར་གྱུ༷ར་པ་གཉིས་མིན་ཡང་མེད་པ༷འོ༷། །ཞེས་སོ། །བཞི་པ་
ཕྱི་མའི་མཐའ་ལ་བརྟེན་པའི་རྟགས་སོགས་བཞི་དགག་པ་ནི། གལ༷་ཏེ༷་འཇི༷ག་རྟེ༷ན་
བདག་དང་ཕུང་པོ་འདི་ལ་མཐ༷འ་ཡོ༷ད་དེ་ཆད་ན༷་འཇི༷ག་རྟེ༷ན་ཕ༷་རོ༷ལ་ཡོད་པར་ཇི༷་ལྟར༷་
འགྱུ༷ར་ཏེ་དགྲ་བཅོམ་ཐ་མའི་ཕུང་པོ་བཞིན་ནོ། །གལ༷་ཏེ༷་འཇི༷ག་རྟེ༷ན་མཐ༷འ་མེ༷ད་
ན༷་ཡང་འཇི༷ག་རྟེ༷ན་ཕ༷་རོ༷ལ་ཇི༷་ལྟ༷ར་འགྱུ༷ར་ཏེ་ཕུང་པོ་སྔ་མའི་རྗེས་སུ་ཕྱི་མ་གསར་དུ་སྐྱེ་
བ་ལེན་པ་མེད་པས་སྔ་ཕྱི་ཐམས་ཅད་རིལ་བོ་གཅིག་ཏུ་འགྱུར་རོ། །གང༷་གི་ཕྱི༷ར་ན་
ཕུང༷་བོ༷་རྣམ༷ས་ཀྱི༷་རྒྱུ༷ན་རྗེས་སུ་འགྲོ་ཞིང་སྔ་མ་འགགས་པ་འདི༷་ནི༷་མ༷ར་མེ༷འི་རྒྱུན་སྐྱེ་
འགག་གིས་འོ༷ང་འབྱིན་པ་དང༷་མཚུ༷ངས་ཏེ་སྔ་མ་འགགས་པས་ན་མཐའ་མེད་པ་
སེལ་ལ། ཕྱི་མ་འབྱུང་བས་ནི་མཐའ་ཡོད་པ་སེལ་ལོ། །དཔེ་དེ༷་ཡི་ཕྱི༷ར་སྔ་མའི་
མཐ༷འ་འདིའོ་ཞེས་ཡོ༷ད་པ་ཉི༷ད་དང༷་ནི༷་མཐ༷འ་མེ༷ད་པ་གཅིག་གོ་ཞེས་པ་ཉི༷ད་ཀྱ༷ང་མི༷་
རི༷གས་སོ༷། །གལ༷་ཏེ༷་སྐད་གཅིག་སྔ༷་མ༷་འཇི༷ག་པར་འགྱུ༷ར་ཞིང༷་འཇིག་བཞིན་པའི་
ཕུ༷ང་པོ༷་འ༷དི་ལ༷་བརྟེ༷ན་བྱ༷ས་ན༷ས་ཕུང༷་པོ༷་ཕྱི་མ་དེ༷་ནི༷་མི༷་འབྱུ༷ང་བ་ཞིག་ཡིན་ན༷་ཚུལ་དེ༷ས་
ན༷་མར་མེ་ཤི་བ་ལྟར་འཇི༷ག་རྟེ༷ན་ལ་མཐ༷འ་ཡོ༷ད་པར༷་འགྱུ༷ར་རོ། །གལ༷་ཏེ༷་སྔ༷་མ༷་མི༷་འཇི༷ག་
ཅིང༷་ཕུང༷་པོ༷་འདི༷་ལ༷་བརྟེ༷ན་བྱ༷ས་ན༷ས་ཕུང༷་པོ་༷ཕྱི་མ་དེ༷་ནི༷་གསར་དུ་མི༷་འབྱུ༷ང་ན༷་དེ༷ས་ན༷་
འཇི༷ག་རྟེ༷ན་ལ་མཐ༷འ་མེ༷ད་པར་འགྱུ༷ར་ན་དེ་གཉིས་མི་རིགས་པས་སོ། །
གལ༷་ཏེ༷་ཕྱོ༷གས་གཅི༷ག་ལ་མཐ༷འ་ཡོ༷ད་ལ༷་ཕྱོ༷གས་གཅི༷ག་གི་མཐ༷འ་ནི༷་མེ༷ད་པར་འགྱུ༷ར་
ན༷་འཇི༷ག་རྟེ༷ན་མཐ༷འ་ཡོ༷ད་མཐ༷འ་མེ༷ད་གཉིས་ཀར་འགྱུར་ནའང་དེ་གཉིས་འགལ་བས་
ན་དེ༷་ལྟ་བུ་ཡ༷ང་རི༷གས་པ༷་མ༷་ཡི༷ན་ནོ༷། །རྒྱུ་མཚན་ཅི༷་ལྟར༷་བུར༷་ན༷་ཉེ༷་བར་ལེ༷ན་པ་
པོའི༷་ཕྱོ༷གས་གཅི༷ག་ནི་རྣམ༷་པ༷ར་འཇི༷ག་པར་འགྱུ༷ར་ལ༷་ཕྱོ༷གས་གཅི༷ག་རྣམ༷་པར༷་འཇི༷ག་
པར་མི༷་འགྱུ༷ར་ན་ཕྱོགས་གཉིས་ཀར་བསྟན་པའི་རིགས་པས་གནོད་པས་དེ༷་ལྟ༷ར་ཉེར་
ལེན་ལ་དེ་གཉིས་ཡོད་པ་དེ༷་ནི༷་མི༷་རི༷གས་སོ༷། །ཡང་རྒྱུ་མཚན་ཇི༷་ལྟ༷་བུ༷་ན༷་ཉེ༷ར་ཏེ་ཉེ་
བར་བླང༷་བ༷་ཕུང་པོ་ཕྱོ༷གས་གཅི༷ག་རྣམ༷་པ༷ར་འཇི༷ག་པར་འགྱུ༷ར་ལ༷་ཕྱོ༷གས་གཅི༷ག་རྣ༷མ་
པ༷ར་འཇི༷ག་པར་མི༷་འགྱུ༷ར་པས་དེ༷་ལྟར༷་དེ་༷ཡ༷ང་མི༷་རི༷གས་སོ། །གལ༷་ཏེ༷་དགག་བྱ་མཐ༷འ་
ཡོ༷ད་དང་མཐ༷འ་མེ༷ད་པ༷་གཉི༷ས་ཀ་གྲུ༷བ་པ༷ར་གྱུ༷ར་ན༷་ནི༷་དེ་བཀག་པས་མཐ༷འ་ཡོད༷་མ༷་ཡི༷ན་
མཐ༷འ་མེ༷ད་མི༷ན་པའི་ཕུང་གསུམ་ངོ་བོས་འགྲུ༷བ་པ༷ར་འགྱུ༷ར་བ༷་འདོ༷ད་ལ༷་ར༷ག་ན་
ཡང་དེ་མེད་པས་སོ། །དེ་ལྟར་ཕུང་པོ་སྔ་ཕྱིའི་རྒྱུན་འབྲེལ་བར་བར་མཚམས་མེད་པ་
རྒྱུ་འབྲས་ལྡོག་འཇུག་བྱེད་པ་ནི་མར་མེ་དང་འདྲ་བར་འཇུག་པའོ། །
ཞེས་སོ། །ཉེ་བར་ལེན་པ་རྣམ་པ་ལྔར་བཙལ་ན་མེད་པས་དང་། འཇིག་མི་འཇིག་འགལ་
བ་གཞི་གཅིག་ལ་འདུ་བ་མི་སྲིད་དོ། །ཞེས་སོ། །གཉིས་ཀ་ཐུན་མོང་དུ་དགག་པ་ནི། ཡང༷་
ན༷་དོན་དམ་སྤྲོས་བྲལ་ལྟ་བུ་ལ་ཕྱི་ནང་གི་དངོ༷ས་པོ༷་ཐམ༷ས་ཅ༷ད་ད༷ག་རྟེན་འབྲེལ་གཟུགས་
བརྙན་ལྟར་སྟོ༷ང་པའི་ཕྱི༷ར་རྟག་མི་རྟ༷ག་ལ༷་སོག༷ས་མཐའ་བཞི་ལྟ༷་བ༷་བཅུ་དྲུག་པོ་གང༷་
ད༷ག་ཡུལ་དུས་གང༷་དུ༷་གང་ཟག་གང༷་ལ༷་ནི༷་རྒྱུ་མཚན་ཅི༷་ལ༷ས་ཀུ༷ན་ཏུ༷་འབྱུ༷ང་བ༷ར་འགྱུ༷ར་
ཏེ་མི་འགྱུར་བ་ནི་དེ་ཐམས་ཅད་སྟོང་བར་རྟོགས་པའི་ཕྱིར་རོ། །
གཉིས་པ་ནི། ལྟ༷་བ༷་བརྟ༷ག་པ༷་ཞེས༷་བྱ༷་བ༷་སྟེ༷་ར༷བ་ཏུ༷་བྱེ༷ད་པ༷་ཉི༷་ཤུ༷་བདུ༷ན་པ༷འོ༷། །
གསུམ་པ་བཀའ་དྲིན་རྗེས་སུ་དྲན་པའི་ཕྱག་མཆོད་ནི། མགོན་པོ་གང༷་གི༷ས་དམ་པའི་
ཆོས་སྟོན་པའི་རྒྱུ།  ཤིན་ཏུ་རྣམ་པར་དག་པའི་ཐུག༷ས་མཁྱེན་པའི་ཡེ་ཤེས་དང་།
དམིགས་མེད་བརྩེ༷་བའི་ཐུགས་སྙིང་རྗེ་ཆེན་པོས། རྙེད་བཀུར་གྲགས་འདོད་ལན་ལ་
རེ་བ་སོགས་ཀྱིས་མ་ཡིན་པར་འགྲོ་བ་འདི་ཀུན་ཉེ་བར་ཏེ་བཟུ༷ང་ན༷ས། དགོས་པ་
ཕྱིན་ཅི་ལོག་གི་མཐར་འཛིན་གྱི་ལྟ༷་བ༷་ངན་པ་གང་ཡོད་པ་ཐམ༷ས་ཅ༷ད་སྤ༷ང་བ༷འི་ཕྱི༷ར།
བསྟན་པར་བྱ་བ་མཐའ་གཉིས་ལ་མི་གནས་པའི་མཁྱེན་པའི་ཡེ་ཤེས་དེ་ཡི་རྒྱུ་མཐུན་
པ། སྤང་རྟོགས་མཐར་ཕྱིན་པའི་རྒྱུ་ཡིན་པས་དམ་པ། ལེགས་པའམ་དོན་གཉིས་
ཕུན་སུམ་ཚོགས་པའི་མཐུ་འཛིན་པས་ཆོས་སམ། ཡང་ན་དམ་པ་འཕགས་པ་རྣམས་
དང་། དེའི་ཆོས་སྲིད་ཞིའི་གཡང་ས་ལས་འཛིན་པས་སམ། དམ་པས་བསྔགས་པར་
འོས་པས་དམ་པ། མཐར་ལྟའི་དམིགས་པ་ཀུན་གྱི་གཡང་ས་ལས་འཛིན་པར་བྱེད་པས་
ན༑ ད༷མ་པ༷འི་ཆོ༷ས་ཤེས་རབ་ཀྱི་ཕ་རོལ་ཏུ་ཕྱིན་པ་རྟེན་འབྱུང་སྤྲོས་ཀུན་ཉེ་བར་ཞི་བ་
ཉིད་ནི༷་སྟོ༷ན་པར་མཛ༷ད་པ༷། གཽ༷་ཏམ༷་སྟེ་དྲང་སྲོང་གཽ་ཏ་མའི་རིགས་སུ་འཁྲུངས་པས་
གདུང་ལས་བཏགས་པའི་མཚན་ཏེ། མཉམ་མེད་ཤཱཀྱ་སེང་གེ་དེ༷་ལ༷་བཀའ་དྲིན་རྗེས་
སུ་དྲན་པའི་སྒོ་ནས་གུས་པས་ཕྱ༷ག་འཚ༷ལ་ལོ༷། །ཞེས་སོ། །
གསུམ་པ་མཇུག་དོན་བསྟན་བཅོས་ཡོངས་སུ་རྫོགས་པའི་མཛད་བྱང་ནི། དབུ༷་མ༷་རྩ༷་
བ༷འི་ཚི༷ག་ལེ༷འུར་བྱ༷ས་པ༷་ཤེ༷ས་ར༷བ་ཅེ༷ས་བྱ༷་བ༷་ཐེ༷ག་པ༷་ཆེ༷ན་པོ༷འི་ཆོ༷ས་མངོ༷ན་པ༷ར་གཏོགས་
པས་དེའི་དོན་རྣ༷མ་པ༷ར་བཞ༷ག་པ༷། དོ༷ན་ད༷མ་པ༷འི་དེ༷་ཁོ༷་ན༷་ཡ༷ང་དག༷་པ༷ར་སྟོ༷ན་པ༷་
འཕགས་པ་ཤེ༷ས་ར༷བ་ཀྱི༷་ཕ༷་རོ༷ལ་ཏུ༷་ཕྱི༷ན་པ༷འི་ཚུ༷ལ་གས༷ལ་བ༷ར་བྱེ༷ད་པ༷། སློ༷བ་དཔོ༷ན་
བད༷ག་ཉི༷ད་ཆེ༷ན་པོ༷་འཕ༷གས་པ༷་ཀླུ་སྒྲུ༷བ་མི༷་འཕྲོ༷ག་པ༷འི་མཁྱེ༷ན་ར༷བ་ད༷ང་ཐུ༷གས་རྗེ༷ར་
ལྡ༷ན་པ༷། དེ་བཞི༷ན་གཤེ༷གས་པ༷འི་ཐེ༷ག་པ༷་བླ༷་ན༷་མེ༷ད་པ༷འི་ཚུ༷ལ་གས༷ལ་བ༷ར་བྱེ༷ད་པ༷། ར༷བ་
ཏུ༷་དག༷འ་བ༷འི་ས་༷བསྒྲུབས་ན༷ས། བདེ༷་བ༷་ཅ༷ན་གྱི༷་ཞི༷ང་དུ༷་གཤེ༷གས་པ༷། འཇི༷ག་རྟེ༷ན་གྱི༷་
ཁ༷མས་དྭ༷ངས་བ༷འི་འོ༷ད་ཅེ༷ས་བྱ་༷བར། དེ༷་བཞི༷ན་གཤེ༷གས་པ༷་ཡེ༷་ཤེ༷ས་འབྱུ༷ང་གན༷ས་
འོ༷ད་ཅེ༷ས་བྱ་བ༷ར་འགྱུ༷ར་བ༷ས་མཛ༷ད་པ་རྫོ༷གས་སོ༷། །